



Stipe Miočić po treći je put obranio naslov UFC prvaka teške kategorije čime je postao jedini u povijesti koji je toliko puta branio naslov u kraljevskoj disciplini! Miočić je na UFC 220 spektaklu u Bostonu pobijedio Francisa Ngannoua jednoglasnom odlukom sudaca nakon pet iscrpljujućih petominutnih rundi.

Bila to epska borba i iako nije završila nokautom to je najveća pobjeda Miočića u karijeri. Stipe je pokazao UFC-u i njegovim čelnicima kako nisu bili u pravu kada su Kamerunca gurali kao favorita. Ne samo da je izdržao sve napade Predatora već je i potpuno dominirao u borbi koja je jako iscrpila obojicu.

U prvoj rundi gledali smo nevjerojatnu razmjenu udaraca. Ngannou je nekoliko puta žestoko pogodio Stipu i nanio mu štetu na licu, ali i prvak je uzvratio te izdržao snažne udarce afričkog gorostasa. Nakon toga sve je otišlo na stranu Miočića. Rušio je nekoliko puta Ngannoua te kroz četiri sljedeće runde potpuno dominirao. Toliko da izazivač više nije mogao hodati od umora.

Ngannou nakon prve runde više nije bio tako napadački orijentiran, a u posljednje dvije runde jedva je stajao na nogama. Stipe je također bio vidljivo umoran te nije uspio završiti meč u nekoliko sjajnih situacija za njega.

Američki borac je u meč ušao sedam i pol kilograma lakši i to se na kraju pokazalo velikom prednošću. Kad je izdržao početni napad bilo je jasno da je bliži pobjedi. Pokazao je ipak da se Ngannoua može rušiti, ali ne samo to, pokazao je da je on, a ne UFC-ov favorit, najopakiji čovjek na planeti. Stipe je završio borbu s čak 200 udaraca naspram Ngannouovih 33.

Podsjetimo, naslov prvaka Stipe je osvojio nokautom protiv Fabricija Werduma, a onda ga obranio nokautima protiv Alistaira Overeema i Juniora dos Santosa. Treća, povijesna obrana nije stigla nokautom, ali je itekako bila slatka.

Stipe Miočić i Francis Ngannou (Foto: AFP) (Foto: Afp)

Daniel Cormier obranio je pojas UFC prvaka poluteške kategrije tehničkim nokautom protiv švicarske senzacije Volkana Oezdemira. Prvak je izazivača načeo krajem prve runde, a u drugoj dovršio posao. Kada je Cormier uspio izboriti ''full mount'' poziciju nije bilo povratka za Oezdemira.

UFC 220, glavni program

Stipe Miočić pobijedio Francisa Ngannoua - jednoglasna odluka

Daniel Cormier pobijedio Volkana Oezdemira - tehnički nokaut

Calvin Kattar pobijedio Shanea Burgosa - tehnički nokaut

Gian Villante pobijedio Francimara Barrosa - podijeljena odluka

Rob Font pobijedio Thomasa Almeidu - tehnički nokaut

Uvodni dio:

Kyle Bochniak pobijedio Brendona Davisa – jednoglasna odluka

Abdul Razak Alhassan pobijedio Sabaha Homasija - nokaut

Dustin Ortiz pobijedio Alexandrea Pantoju – jednoglasna odluka

Julio Arce pobijedio Dana Igea – jednoglasna odluka

Stipe Miočić i Francis Ngannou (Foto: AFP) (Foto: Afp)

Stipe Miočić i Francis Ngannou (Foto: AFP) (Foto: Afp)

Stipe Miočić i Francis Ngannou (Foto: AFP) (Foto: Afp)